Янаки Моллов
Янаки Стефанов Моллов е български агроикономист и политик. Участник в Демократическия сговор и Народното социално движение, той участва в правителствата след Деветоюнския (1923 – 1926) и Деветнадесетомайския преврат (1934 – 1935). Академик на БАН.

Янаки Моллов е роден през 1882 в село Беброво, Еленско. Завършва гимназия в София, а през 1905 – Висше земеделско училище в Москва. След войните е доцент (1919 – 1923) и професор (1923 – 1944) по земеделска икономика в Софийския университет „Свети Климент Охридски“. Изследва организацията и структурата на земеделското производство в България, селскостопанското райониране. Прави статистикоикономически изследвания на цените и доходността в селското стопанство. Янаки Моллов на няколко пъти е декан на Агрономическия факултет (1921, 1923, 1927 – 1929, 1930 – 1931, 1937 – 1939), а през 1939 – 1940 е ректор на университета. От 1935 е дописен, а от 1941 – редовен член на Българска академия на науките.

През 1919 Янаки Моллов участва като експерт в българската делегация за подписването на Ньойския договор. След Деветоюнския преврат той става министър на земеделието и държавните имоти в двете правителства на Александър Цанков (1923 – 1926). Моллов е народен представител от Демократическия сговор в XXI (1923 – 1927), XXII (1927 – 1931) и XXIII (1931 – 1934) Обикновено народно събрание. През 1932 се включва в отделилото се от Сговора Народно социално движение на Александър Цанков. След Деветнадесетомайския преврат е министър на народното просвещение в кабинета на Кимон Георгиев и министър на народното стопанство в кабинета на Пенчо Златев..

Библиография 
 „Принос към икономическото проучване на Софийската селска околия“ (1911)
 „Опитното дело като основа за подобряване на нашето селско стопанство“ (1919)
 „Арендата в аграрните отношения у нас“ (1923)
 „Работниците в земеделието у нас“ (1923)
 „Експортни и импортни райони на някои земеделски произведения в България“ (1927)
 „Използване на труда и работния добитък в няколко земеделски стопанства в България“ (1927)
 „Принос към проучване паричните приходи и разходи в бюджета на някои земеделски стопанства в България“ (1927)
 „Насоки на земеделското стопанство“ (1931)
 „Организационна структура на земеделското стопанство в Софийска околия“ (1931; в съавторство)
 „Доходност на 44 земеделски стопанства в България за 1929 – 1930 стопанска година“ (1932; в съавторство)
 „Земеделско-стопански райони в Пловдивска околия“ (1932; в съавторство)
 „Доходност на 73 земеделски стопанства в България за 1930 – 1931 стопанска година“ (1934; в съавторство)
 „Цени на земеделските продукти у нас през последните 54 години“ (1935; в съавторство)
 „Доходност на 66 земеделски стопанства в България за 1931 – 1932 стопанска година“ (1936; в съавторство)
 „Доходност на 57 земеделски стопанства в България за 1932 – 1933 стопанска година“ (1936; в съавторство)
 „Организация и доходност на няколко земеделски стопанства в България за 1933 – 1934 и 1934 – 1935 стопански години“ (1937; в съавторство)
 „Характерни групи земеделски стопанства в България“ (1938; в съавторство)
 „Земеделска икономия“ (1939)
 „Земеделска таксация и земеделско счетоводство“ (1940)
 „С. Житен. Организация и метод на работа за повдигане равнището на живота на село“ (1940)
 „Кооперацията и земеделското стопанство“ (1941)
 „Тревопасната система във връзка с преустройството на българското земеделско стопанство“ (1948)

Източници

Използвана литература 
 

Български икономисти
Преподаватели в Софийския университет
Ректори на Софийския университет
Български политици (1918 – 1945)
Академици на БАН
Демократически сговор
Хора от област Велико Търново
Починали в София
Министри на просветата на България
Министри на земеделието на България
Български подпоручици
Български военни дейци от Първата световна война
Носители на орден „За военна заслуга“